Boetse (bu-e-tse) /hairy/ E tletseng boya kapa moriri. (bap. moetse, mohoete). Ditsela tsa rona mo Botswana di ferosa sebete ka dithini, dipolasetiki le tse dingwe dilo tse di befisang tikologo ya rona. Mme selo se se diriwa ke batho ba lefatshe la rona. Fa re le mo maetong, bontsi jwa rona re atisa go tsaya mefago le ditimalenyora go gatlha legaba le go thoba matsadi a tsela. Fela fa motho a fetsa ka senwelo, o se furunyetsa kwa kgakala, sepalamo se ntse se tsamaya. Senwelo kgotsa sejelo kana sejewa, se bo se ya go nna segwapa mo tseleng. Go dira jaana, ga se se se ka bidiwang botswerere kgotsa bophepa ka gope. Go thata gore re pateletse batswakwa re re ke bone badiradilo, go a bo go dira rona Batswana. Fa batswakwa ba dira, ba a bo ba etleetsa letsema le le rebotsweng ke rona beng-gae. Maemo a a ntseng jaana a ka senya setso sa rona. Moeng fa a bona tebego e e ntseng jaana, a ka tsaya tshwetso ya gore, go raya gore Batswana ba rata go tlatsa leswe. Go gasaganya matlakala jaana, ga se go tlatsa leswe fela, dilo di tshwana le dithini, dipolasetiki, le mabotlolo, di babalela di bo di utlwisa botlhoko tikologo ya rona.